Suster, dís hoe jy weet! – Finesse Meisie
Julle Whatsapp totdat jou duime wil afval, hy stuur vir jou oulike boodskappe op Facebook en al jou vriendinne dink hy is heeltemal gaga oor jou, maar hoe weet jy hy is mr right? al laat hy jou tone omkrul van lekkerkry, pas hy dalk glad nie by jou nie. hier is die reëls oor hoe om jou mr right te kies …
Let ’n bietjie op hoe hy teenoor sy ma en ander mense optree. ’n Ou met selfrespek behandel almal en alles met die nodige respek, warmte en goedhartigheid – ook kinders en diere. Goeie maniere kos niks, en mr Right gebruik nie net sy maniere om jou hart te wen nie, dis vir hom ’n lewenswyse.
Reël 1: Gee hom die trekpas as hy weer jou ma se geliefde worshond van sy been af skop.
Julle is twee individue wat dieselfde dinge geniet, maar dit is soveel meer opwindend as hy sy eie belangstellings ook het. Op dié manier kan hy jou aan nuwe dinge blootstel en jou horisonne verbreed. Wys jou belangstelling in die dinge wat hy geniet en hy sal dieselfde vir jou doen.
Reël 2: Luister as hy jou weer van sy bonsai-boompies, kar se camshaft of sy rekord op PlayStation vertel. Jy leer dalk iets nuut!
’n Nuwe verhouding benodig ’n gedeelde waardesisteem om gesond te ontwikkel. Jy en mr Right sal slegs saam kan groei as julle op geestelike vlak ook op dieselfde bladsy is.
Reël 3: As hy niks meer vir jou kan bied as ’n mooi gesiggie en ’n eerstespan-rugbytrui nie, is hy nie jou tyd werd nie.
Min dinge maak ’n meisie so gelukkig soos ’n ou met ’n kop op sy skouers en ’n fyn humorsin wat haar lekker laat lag. Maak seker jy en jou geliefde deel dieselfde sin vir humor en dat julle lekker kan gesels wanneer julle alleen is.
Reël 4: Lekker lag is die beste medisyne, so maak seker dat hy jou gereeld laat skater.
mr good times, bad times
’n Mens se ware karakter kom na vore wanneer dit sleg gaan. Is jou Don Juan die tipe ou wat jou ondersteun, of kies hy eerder die hasepad? Mr Right is iemand op wie jy kan staatmaak, wat vas staan ongeag hoe moeilik dinge raak.
Reël 5: As hy stil-stil verdwyn wanneer dit sleg gaan met jou, het jy hom ook nie nodig wanneer dit goed gaan nie.
Mr Right vrek oor jou imperfections, want dit is juis jou unieke kwaliteite wat jou perfek maak. Hy laat jou goed voel oor wie en wat jy is en probeer nie om jou te verander nie. Hy is mal oor jou snaakse groottoon, jou skewe tande én jou enorme boude!
Reël 6: Mr Right moet verstaan dat jy nie perfek is nie, maar dat juis dit jou spesiaal maak.
Geen verhouding kan werk as jy nie met jouself gelukkig is nie. Jy sal eers waarlik gelukkig wees saam met iemand anders as jy voortdurend as mens ontwikkel en groei en jou unieke kwaliteite raaksien.
Reël 7: Mr Right moet jou toelaat om ook op jou eie te ontwikkel en groei.
’n Verhouding sonder fun is so boring soos ’n Sondagmiddagslapie! Hoe meer pret julle het, hoe gesonder is die verhouding. Mr Right moet dit geniet om dinge saam met jou te doen en weet hoe om die bloed in jou are te laat bruis.
Reël 8: As hy jonk en simpel wil wees, vat sy hand gaan hardloop deur ’n parkie, dans op ou songs en wees elke dag so ’n klein bietjie simpel.
As jou droomman steeds jou belangstelling hou as die eerste vlinders in jou maag verby is, het hy definitief potensiaal. Onthou, daar is baie ouens wat jou gelukkig kan maak, maar wanneer jy ’n commitment teenoor iemand maak, word die verhouding al hoe sterker. Bekyk hom van alle kante voordat jy besluit.
Reël 9: Leer mekaar ken en neem genoeg tyd om te die verhouding natuurlik te laat ontwikkel.
Mr Right aanvaar jou tekortkominge en wil jou nie verander nie. Hy is okay daarmee dat jy party keer ’n slegte dag het en dat jy soos enige meisie soms lekker kan huil. Hy is die tipe ou wat spesiale dinge vir jou doen, net omdat hy weet dat dit jou lekker sal laat voel.
Reël 10 (die goue reël): Mr Right stuur ’n romantiese SMS, bring blomme uit sy ma se tuin of speel jou favourite song net omdat dit jou laat glimlag.
Artikel Diaan Lawrenson (Paula in 7de Laan)
Luister, luister wie daar fluister …
Bý jou in jou vuurdoop